En kontrol gav tusind bøder

Sydsjællands- og Lolland Falsters Politi mærker, at mange ser stort på hastighedsbegrænsninger. På enkelte kontroller har politiet blitzet over tusind fartsyndere, oplyser Erik Mather, leder af det lokale færdselspoliti.

- Når der er god plads på vejen, synes folk ikke, der er fare på færde og træder hårdere på speederen end, hvad godt er, siger han.

- Jeg kan bare ryste på hovedet, hver gang jeg ser hastigheder på over 200 kilometer i timen. Så er der noget folk ikke har forstået. Vi har ikke fri hastighed i Danmark, understreger Erik Mather.

Fakta om fartbøder DR har fået aktindsigt og analyseret data om fartbøder fra Rigspolitiet. Sidste år blitzede politiet 530.375 trafikanter, der stod til en fartbøde på samlet set lidt under 800 millioner kroner. Nogle bilister gik dog fri, hvis for eksempel foto var for ringe, eller de var udlændinge og ikke kunne findes. Omkring én ud af 33 trafikanter, der kørte forbi fartkontrollen blev blitzet.

Fart forværrer ulykker

Generelt bryder bilister på landet oftere fartgrænsen end byboer, forklarer trafikforsker Niels Agerholm, lektor på Aalborg Universitet.

- Jo længere folk kører, des mere er de tilbøjelige til at køre lidt for hurtigt. Folk der kører langt, tror de vinder mere tid, siger han.

I byerne lægger trængsel en dæmper på farten. Den tætte trafik giver sammenstød, men når farten er mindre, er skaden ofte knap så stor. Værre er ulykkerne på landet, oplyser trafikforskeren.

Hov - der var fart-blitzen

Når så mange bilister i Sydsjælland og på Lolland har fået taget billede til politiets store fart-foto-album, skyldes det også, at fotovognen ofte ikke står synligt fremme. Politiet bruger hyppigt en trefod, hvor kameraet sidder og parkerer så lidt væk, oplyser Erik Mather.

- De fleste bilister oplever ikke, hvad der sker, før kameraet blitzer. Det handler ikke om at gå i flyverskjul, men at vi ikke kan holde med det ene hjul på vejbanen, siger han.

FDM er kritisk overfor de mange bøder, og hvorfor politiet ikke skilter med færdselskontrollen.

- Man kan undre sig over, at når så mange kører for stærkt, at politiet så holder sig i skjul. Hvis det handlede om at få farten ned, ville det være mere effektivt at sætte et skilt op og oplyse om risiko for færdselskontrol. Det får farten ned i stedet for en skjult fotovogn, siger FDM´s chefkonsulent Torben Lund Kudsk.

Han mener, at det ofte er for tilfældigt, hvor fartkontrollen sker, og at det ikke altid drejer sig om at forebygge ulykker.

I begyndelsen af denne uge beslutte transportministeren at erstatte nogle af politiets fotovogne med stærekasser.

- Der skal nemlig ikke herske tvivl om, at hastighedskontrollen skal ske med det formål at forebygge ulykker – og ikke at skovle penge ind i statskassen, sagde Ole Birk Olesen (LA).